TCAP วิ่งแรง2วันติด! บวกต่ออีกกว่า2% รับผลดีขายหุ้น MBK ดันกำไร Q4 ทุบสถิตินิวไฮ
TCAP วิ่งแรง 2 วันติด! บวกต่ออีกกว่า 2% รับผลดีขายหุ้น MBK ดันกำไร Q4/60 ทุบสถิตินิวไฮ ล่าสุด ณ เวลา 11.23 น. อยู่ที่ 52.50 บาท บวก 1.25 บาท หรือ 2.44% สูงสุดที่ 52.50 บาท ต่ำสุดที่ 51.50 บาท ด้วยมูลค่าซื้อขาย 358.66 ล้านบาท ขณะที่ดัชนีตลาดหุ้นโดยรวมบวก 0.60%
11 ต.ค. 2560

ผู้สื่อข่าวรายงานว่า ราคาหุ้นบริษัท ทุนธนชาต จำกัด (มหาชน) หรือ TCAP ล่าสุด ณ เวลา 11.23 น. อยู่ที่ 52.50 บาท บวก 1.25 บาท หรือ 2.44% สูงสุดที่ 52.50 บาท ต่ำสุดที่ 51.50 บาท ด้วยมูลค่าซื้อขาย 358.66 ล้านบาท ขณะที่ดัชนีตลาดหุ้นโดยรวมบวก 0.60%

ทั้งนี้ราคาหุ้น TCAP ปรับตัวขึ้นเป็นวันที่ 2 นับตั้งแต่ราคาหุ้นอยู่ที่ระดับ 49.25 บาท หลังจากบริษัทและบริษัทในเครือขายหุ้น บริษัท เอ็ม บี เค จำกัด (มหาชน) หรือ MBK ออก เพื่อเป็นการปรับลดสัดส่วนการถือหุ้นในพอร์ตให้เป็นไปตามเกณฑ์ธนาคารแห่งประเทศไทย (ธปท.) และคาดว่าจะมีการบันทึกกำไรพิเศษจากการขายหุ้นดังกล่าวได้ในไตรมาส 3-4/60
โดยในวันนี้ (11 ต.ค.) ตลาดหลักทรัพย์แห่งประเทศไทย (ตลท.) ได้รับรายงานการจำหน่ายหุ้นของบริษัท เอ็ม บี เค จำกัด (มหาชน) หรือ MBK โดย ธนาคารธนชาต จำกัด (มหาชน) ซึ่งเป็นการจำหน่ายเมื่อวันที่ 9 ต.ค.2560 จำนวนหลักทรัพย์ที่จำหน่ายคิดเป็น 0.1456% และส่งผลให้จำนวนหลักทรัพย์ภายหลังการจำหน่ายคิดเป็น 19.9% ของสิทธิออกเสียงทั้งหมดของกิจการ
ขณะเดียวกันยังได้รับรายงานการการจำหน่ายหุ้นของบริษัท เอ็ม บี เค จำกัด (มหาชน) หรือ MBK โดย บริษัท ทุนธนชาต จำกัด (มหาชน) หรือ TCAP ซึ่งเป็นการจำหน่ายเมื่อวันที่ 9 ต.ค.2560 จำนวนหลักทรัพย์ที่จำหน่ายคิดเป็น 0.1456% และส่งผลให้จำนวนหลักทรัพย์ภายหลังการจำหน่ายคิดเป็น 19.9% ของสิทธิออกเสียงทั้งหมดของกิจการ
โดยก่อนหน้านี้ MBK ได้มีโครงการซื้อหุ้นคืนเพื่อบริหารทางการเงิน (Treasury Stock) แต่เมื่อครบกำหนดเวลาที่ต้องจำหน่ายออกเมื่อวันที่ 5 ต.ค. 59 ทาง MBK ไม่ได้ขายออกมา แต่ใช้วิธีการลดทุนจดทะเบียน (ที่ชำระแล้ว) แทน ทำให้ TCAP และบริษัทในเครือถือหุ้นใน MBK เกินกว่าที่กฎหมายกำหนด
ดังนั้น การจำหน่ายหุ้นดังกล่าว จึงเป็นการปรับลดสัดส่วนการถือหุ้น MBK ตามเงื่อนไขของธนาคารแห่งประเทศไทย (ธปท.) ที่ไม่ให้สถาบันการเงินถือหุ้นในบริษัทที่ไม่ใช่ธุรกิจหลัก หรือนอนคอร์ (Non-Core) เกินกว่า 20% และทำให้ TCAP และบริษัทในเครือกลับมาถือหุ้นใน MBK ตามสัดส่วนเดิมคือ 19.9%
ด้านนักวิเคราะห์ บล.กสิกรไทย ระบุในบทวิเคราะห์ แนะนำ “ซื้อ” TCAP ให้ราคาเป้าหมาย 51 บาทบาทหุ้น โดย TCAP รายงานเมื่อวันที่ 10 ต.ค. ว่า TCAP และ TBANK ขายหุ้น 35,487,290 หุ้นหรือคิดเป็น 2.0778% ของหุ้นที่ออกและเรียกชำระแล้วของ MBK (MBK Plc, NR, 20.80 บาท) ในช่วงวันที่ 28 กันยายนถึงวันที่ 9 ต.ค. TCAP ขายหุ้น 1.04% ของ MBK และ TBANK 1.038%หลังจากการทำธุรกรรมดังกล่าว TCAP และบริษัทย่อยถือหุ้นในสัดส่วนร้อยละ 19.90 ของหุ้นทั้งหมดของ MBK
ดังนั้นจึงคาดว่า TCAP จะบันทึกกำไรรวม 433 ล้านบาทจากการขายหุ้น MBK ในไตรมาส 4/60 โดยคำนวณจากประมาณการราคาขายเฉลี่ยของหุ้น MBK ตั้งแต่วันที่ 28 กันยายนถึงวันที่ 9 ต.ค. ที่ราคา 19.29 บาทต่อหุ้น และประเมินราคาต้นทุนต่อหุ้นของ MBK ของ TCAP ในราคา 3.49 บาทและราคาต้นทุนต่อหุ้นของ TBANK ที่ 10.68 บาท
ขณะที่คาดว่าการทำธุรกรรมนี้อาจเพิ่มกำไรของธนาคารจากประมาณการปัจจุบันของบล.กสิกรไทย ประมาณ 6% หรือประมาณ 0.37 บาทต่อหุ้น จึงคาดว่าจากกำไรดังกล่าวจะทำให้กำไรสุทธิรายไตรมาสของ TCAP เป็นจุดสูงสุดใหม่ในไตรมาส 4/60